b'\n_START_ARTICLE_\nPape\xc5\xbe Damaz II.\n_START_SECTION_\nImenovanje za pape\xc5\xbea z zapleti\n_START_PARAGRAPH_\nKot tretji Nemec je bil povzdignjen na sede\xc5\xbe sv. Petra in drugi, ki ga je imenoval oziroma predlo\xc5\xbeil svetorimski cesar. Ob smrti Klemena II. 9. oktobra 1047 je Tuskulska stranka ponovno vzpostavila svojo oblast v Rimu, in, s tajno podporo tuskulskega mejnega grofa Bonifacija, obnovila svojo malopridno stvaritev Benedikta IX.. On je nadaljeval na svoj obi\xc4\x8dajen na\xc4\x8din one\xc4\x8da\xc5\xa1\xc4\x8dati pape\xc5\xa1tvo za naslednje obdobje osmih mesecev, dokler ni popolnoma izginil iz zgodovine.\n_START_SECTION_\nRazli\xc4\x8dni predlogi\n_START_PARAGRAPH_\nNa bo\xc5\xbei\xc4\x8dni dan 1047 je iz Rima prispelo v P\xc3\xb6lde na Sa\xc5\xa1kem  odposlanstvo k svetorimskemu cesarju; prek njega so pripadniki protituskulske stranke Henrika III.  obvestili o Klemenovi smrti in rotili cesarja, naj mu v mo\xc4\x8di pooblastil, ki jih je imel kot rimski patricij, dolo\xc4\x8di vrednega naslednika. Odposlanci \xe2\x80\x93 v skladu s svojimi navodili, so predlo\xc5\xbeili primernega kandidata, in sicer lionskega nad\xc5\xa1kofa Halinarda, ki je popolnoma obvladoval italijan\xc5\xa1\xc4\x8dino in je bil v Rimu priljubljen; le-ta pa za imenovanje ni hotel niti sli\xc5\xa1ati. _NEWLINE__NEWLINE_Na zahtevo rimskega odposlanstva cesar ni odgovoril takoj. Kot vesten mo\xc5\xbe je vpra\xc5\xa1al za nasvet \xc5\xa1kofa Vaza  iz Li\xc3\xa8ga; \xc5\xa1kof je dolgo preudarjal. Ker je pa Vazo odla\xc5\xa1al z odgovorom, je postal Henrik nestrpen in se je medtem \xc5\xbee odlo\xc4\x8dil za drugega kandidata. Vazo je menil, da bi bilo treba vrniti Gregorja VI., ki se je sedaj nahajal v izgnanstvu v Kelmorajnu, in je bil po njegovem krivi\xc4\x8dno odstavljen. _NEWLINE__NEWLINE_Henrik pa se je kljub temu odlo\xc4\x8dil na Bo\xc5\xbei\xc4\x8d 1047 in imenoval januarja 1048 Popona, \xc5\xa1kofa v Brixnu na Tirolskem, \xc4\x8deprav se je tudi on te visoke slu\xc5\xbebe sprva branil.\n_START_SECTION_\nNelahko ustoli\xc4\x8denje\n_START_PARAGRAPH_\nCesar je obenem ukazal mejnemu grofu Bonifaciju, naj uvede bodo\xc4\x8dega pape\xc5\xbea v Rim. Bonifacij je najprej odklonil in predlagal ustoli\xc4\x8denje Benedikta, ki se je \xc5\xbee tako vnovi\xc4\x8d polastil pape\xc5\xa1tva \xe2\x80\x93 tudi z njegovo pomo\xc4\x8djo; vendar je popustil na Henrikovo gro\xc5\xbenjo, da bo sam pri\xc5\xa1el z vojsko napravit red. Po Benediktovem umiku oziroma pobegu 16. julija je briksen\xc5\xa1ki \xc5\xa1kof Popon kon\xc4\x8dno vstopil v ve\xc4\x8dno mesto in bil ustoli\xc4\x8den v Lateranu 17. julija 1048. Da bi pokazal svoje spo\xc5\xa1tovanje do prvotne in \xc4\x8diste Cerkve, si je izbral ime po svetem Damazu \xe2\x80\x93 ter nastopil kot pape\xc5\xbe Damaz II.. Zadr\xc5\xbeal je - kot je storil tudi njegov predhodnik Klemen II. - do smrti tudi upravo svoje prej\xc5\xa1nje, briksen\xc5\xa1ke \xc5\xa1kofije. Prebivalstvo je spo\xc5\xa1tljivo sprejelo pobo\xc5\xbenega mo\xc5\xbea, ki so ga imeli prilo\xc5\xbenost spoznati med prej\xc5\xa1njo sinodo in so ga lepo soglasno razglasili za pape\xc5\xbea ter ga ustoli\xc4\x8dili. _NEWLINE_Njegovo pape\xc5\xbeevanje pa je trajalo le malo \xc4\x8dasa, komaj 23 dni.    _NEWLINE_Takoj po posvetitvi \xe2\x80\x93 ker se ni \xc4\x8dutil varnega v mestu, kakr\xc5\xa1no je bilo rimsko \xe2\x80\x93 ki je kaj lahko spremenilo svoj obraz, in ker je te\xc5\xbeko prena\xc5\xa1al strahovito vro\xc4\x8dino tistega poletja \xe2\x80\x93 se je preselil v Palestrino, ki je \xc5\xbee bila pod pokroviteljstvom Cerkvene dr\xc5\xbeave; vendar je takoj, ko je prispel tja, nenadoma umrl.\n_START_SECTION_\nSmrt in spomin\n_START_PARAGRAPH_\nPo kratkem \xc4\x8dasu 23 dni je pape\xc5\xbe Damaz umrl kot \xc5\xbertev mrzlice v pode\xc5\xbeelski in hriboviti Palestrini, ki le\xc5\xbei 35 km vzhodno od Rima; tja je pobegnil kmalu po ume\xc5\xa1\xc4\x8danju pred rimsko poletno vro\xc4\x8dino. Nekateri viri menijo, da so ga zastrupili prista\xc5\xa1i njegovega tekmeca Benedikta IX. _NEWLINE__NEWLINE_Pape\xc5\xbea Damaza so pokopali v rimski baziliki San Lorenzo fuori le mura.  _NEWLINE__NEWLINE_Med drugimi je trdil tudi Damazov sodobnik kardinal Beno, da je bil pape\xc5\xbe zastrupljen. Pokopali so ga v Rimu v lepo izrezljani srednjeve\xc5\xa1ki sarkofag, ki so ga postavili na desno stran stebri\xc5\xa1\xc4\x8da pri baziliki San Lorenzo fuori le mura; to cerkev pa so bombardirali zavezniki 19. julija 1943 v Drugi svetovni vojni in jo popolnoma poru\xc5\xa1ili. Kljub temu barbarstvu se je pape\xc5\xbeev grob ohranil in ga lahko vidimo \xc5\xa1e danes.  _NEWLINE__NEWLINE_Njegovi smrti je sledila sedisvakanca vse do izvolitve njegovega naslednika, svetega Leona IX., kar se je zgodilo 12. februarja 1049.\n_START_SECTION_\nVerski \xc4\x8dut v Mra\xc4\x8dnem stoletju\n_START_PARAGRAPH_\nKljub zelo mali nravni in \xc4\x8dlove\xc5\xa1ki veljavi mnogih teh pape\xc5\xbeev, ki so si sledili skozi poldrugo stoletje, je upravna ureditev pape\xc5\xa1tva nadaljeval delovanje, \xc4\x8deprav v po\xc4\x8dasnej\xc5\xa1em teku. Pape\xc5\xa1ka pisma so prihajala iz pisarne in bila namenjena vsem kr\xc5\xa1\xc4\x8danskim de\xc5\xbeelam; pape\xc5\xbei so nadaljevali z dajanjem nasvetov in ukazov kristjanom vseh stanov. Kralj in laiki niso nehali z ustanavljanjem \xc5\xa1kofij in opatij, za kar so poprej prosili pape\xc5\xa1ko dovoljenje. Za kr\xc5\xa1\xc4\x8danstvo je bila pomembna ustanova kot taka, ne osebnost tega ali onega pape\xc5\xbea, za katere takratni sodobniki niso kazali ravno velikega zanimanja. \xc5\xa0e enkrat je torej obveljalo na\xc4\x8delo, ki je razlikovalo med slu\xc5\xbebo in osebo, ki ji je bila slu\xc5\xbeba poverjena. V tem smislu lahko razlo\xc5\xbeimo romarje, ki so se kar naprej stekali v Rim. Privla\xc4\x8deval jih je njegov ve\xc4\x8dni \xc4\x8dar, in mo\xc5\xbenost, da obi\xc5\xa1\xc4\x8dejo grobove svetih apostolov Petra in Pavla, ter \xc5\xa1tevilne \xc4\x8dastitljive relikvije, s katerimi je bilo ve\xc4\x8dno mesto bogato. Le tedaj, \xc4\x8de upo\xc5\xa1tevamo to srednjeve\xc5\xa1ko miselnost, za katero so imela merila za osebno vrednotenje mnogo manj\xc5\xa1o pomembnost kot dandana\xc5\xa1nji, lahko razumemo, zakaj nenravnost nekaterih od teh pape\xc5\xbeev - zlasti simonija - ni imela za pape\xc5\xa1tvo toliko negativnih posledic, kolikor bi si lahko predstavljali v danana\xc5\xa1njih dneh.'